Įmonių, įstaigų ir organizacijų pavadinimų rašymas (7-a pamokėlė)

Tradiciškai iš didžiosios raidės be kabučių rašomi simboliniai draugijų pavadinimai Raudonasis Kryžius, Raudonasis Pusmėnulis, Rotary klubas, pvz.: Raudonojo Kryžiaus ligoninė, Tarptautinis Raudonojo Kryžiaus ir Raudonojo Pusmėnulio judėjimas. Lietuvoje pirmasis Rotary klubas įkurtas 1934 m. Kaune (1935 m. priimtas į Pasaulinę Rotary asociaciją (Rotary International). Šiuos pavadinimus kaip simbolinius galima rašyti ir su kabutėmis.

Simbolinį pavadinimą turinčių institucijų struktūrinių padalinių pavadinimai rašomi iš didžiosios raidės, o prieš simbolinius padalinių pavadinimus, kurie rašomi kabutėse, eina iš mažosios raidės (ne sakinio pradžioje) rašomas gimininis padalinį nusakantis žodis, pvz.: valstybės įmonės „Regitra“ Panevėžio filialas, AB „Lietuvos spauda“ Biržų skyrius, jaunimo užimtumo sporto klubo „Era“ Lazdijų padalinys, AB „Lietuvos geležinkeliai“ filialas „Šiaulių geležinkelių infrastruktūra“, AB „Žemaitijos pienas“ filialas „Ūta“, uždarosios akcinės bendrovės „Kurtuva“ filialas „Vandenis“.

Bendriniai asmenų pavadinimai, kilę iš simbolinio pavadinimo, rašomi mažąja raide ir be kabučių, pvz.: chorų „Ąžuoliukas“, „Dagilėlis“ nariai – ąžuoliukai, dagilėliai.

Parengta pagal „Lietuvių kalbos rašyba. Taisyklės, komentarai, patarimai“, V., 2022.
